Source: https://www.sksapa.sk/obsah/pracovne-ponuky/aktualne-pracovne-ponuky/stanovisko-advokatky-sk-sapa-k-licenciam-na-vykon-cinnosti-odborneho-zastupcu-v-ados-povolani-sestra.html
Timestamp: 2019-11-12 04:36:13+00:00
Document Index: 10458530

Matched Legal Cases: ['§ 74', '§ 81', '§ 13', '§ 13', '§ 11', '§ 13', '§ 83']

SKSaPA | Stanovisko advokátky SK SaPA k licenciám na výkon činnosti odborného zástupcu v ADOS v povolaní sestraSKSaPA | Aktuálne pracovné ponuky
Úvod / Aktuálne pracovné ponuky / Stanovisko advokátky SK SaPA k licenciám na výkon činnosti odborného zástupcu v ADOS v povolaní sestra
Stanovisko advokátky SK SaPA k licenciám na výkon činnosti odborného zástupcu v ADOS v povolaní sestra
Ako advokátka spolupracujúca so Slovenskou Komorou sestier a pôrodných asistentiek si dovoľujem upriamiť pozornosť všetkých držiteľov licencie na výkon činnosti odborného zástupcu v Agentúre domácej ošetrovateľskej starostlivosti v povolaní sestra na nasledujúce skutočnosti :
Slovenská komora sestier a pôrodných asistentiek, je správnym orgánom prvého stupňa, ktorý zruší licenciu ak držiteľ prestal spĺňať podmienky ustanovené na vydanie licencie. (ustanovenie § 74 ods. 1 písm. b/ Zákona č.578/2004 Z. z. v znení neskorších predpisov)
Slovenská komora sestier a pôrodných asistentiek ako orgán dozoru (§ 81 ods. 1 písm. c/ Zákona č. 578/2004 Z. z. v znení neskorších predpisov) v súčasnosti skúma splnenie podmienok odbornej spôsobilosti držiteľmi licencií vydaných do 15.12.2015.
Licencie, ktorých držitelia nespĺňajú podmienky uvedené v ustanovení § 13 ods. 2 písm. b/ a písm. c/ Nariadenia vlády č. 296/2010 Z. z. v znení neskorších predpisov, budú predložené Prezídiu komory, ktoré rozhodne v správnom konaní o každej licencii osobitne, vrátane prípadného zrušenia licencie .
Vzhľadom na to, že Slovenskej komore sestier a pôrodných asistentiek sú bežne doručované žiadosti, písomnosti, stanoviská alebo návrhy osôb, ktoré nie sú držiteľmi licencie a tiež vzhľadom na skutočnosť, že existujú rozdielne názory na výklad právnej normy, súvisiacej s licenciou na činnosť odborného zástupcu pre Agentúru domácej ošetrovateľskej starostlivosti v povolaní sestra, uvádzam nasledujúce :
Slovenská komora sestier a pôrodných asistentiek je povinná konať o podmienkach ustanovených na vydanie licencie s držiteľom licencie. Písomnosti podpísané inou osobou ako držiteľom licencie, bez súčasného pripojenia plnej moci, nie sú považované za relevantné podanie. Toto pravidlo sa týka akejkoľvek komunikácie vo veci licencie.
Na výkon činnosti odborného zástupcu v Agentúre domácej ošetrovateľskej starostlivosti v zdravotníckom povolaní sestra sa vyžaduje (ustanovenie § 13 ods. 2 písm. a./ b./ a c./ Nariadenia vlády č. 296/2010 Z. z. v znení neskorších predpisov):
a) odborná spôsobilosť na výkon odborných pracovných činností podľa § 11 ods. 1 písm. c./
b) odborná spôsobilosť na výkon špecializovaných pracovných činností v špecializačnom odbore ošetrovateľská starostlivosť v komunite a
c) najmenej päťročná odborná prax.
Takzvaná výnimka z odbornej spôsobilosti odborného zástupcu pre agentúru domácej ošetrovateľskej starostlivosti v povolaní sestra sa vzťahuje iba na nedostatok odbornej spôsobilosti ustanovenej v § 13 ods. 2 písm. a./ Nariadenia vlády č. 296/2010 Z. z. v znení neskorších predpisov, táto takzvaná výnimka sa týka iba držiteľov licencií vydaných do 15. 12. 2015 a trvá do 31. 12. 2020 ( § 83b ods. 3, Nariadenia vlády č. 296/2010 Z. z. v znení neskorších predpisov)
V Bratislave dňa 19.05.2016
Ivana Závacká, advokátka
Zápis v Zozname advokátov vedenom Slovenskou advokátskou komorou č. 1294“